รัฐบาลไทย-ข่าวทำเนียบรัฐบาล-แผนบริหารจัดการน้ำของรัฐมีความคืบหน้า โดยเฉพาะการสร้างประปาจัดหาน้ำอุปโภคบริโภคให้ประชาชนเสร็จแล้ว 94% ครอบคลุม 7,021 หมู่บ้าน พื้นที่ชลประทานเพิ่ม 1.59 ล้านไร่
วันศุกร์ที่ 2 มิถุนายน 2560
แผนบริหารจัดการน้ําของรัฐมีความคืบหน้า โดยเฉพาะการสร้างประปาจัดหาน้ําอุปโภคบริโภคให้ประชาชนเสร็จแล้ว 94% ครอบคลุม 7,021 หมู่บ้าน พื้นที่ชลประทานเพิ่ม 1.59 ล้านไร่
แผนบริหารจัดการน้ําของรัฐมีความคืบหน้า โดยเฉพาะการสร้างประปาจัดหาน้ําอุปโภคบริโภคให้ประชาชนเสร็จแล้ว 94% ครอบคลุม 7,021 หมู่บ้าน พื้นที่ชลประทานเพิ่ม 1.59 ล้านไร่
วันนี้ (1 มิถุนายน 2560) นายวรศาสน์ อภัยพงษ์ อธิบดีกรมทรัพยากรน้ํา กระทรวงทรัพยากรธรรมชาติ และสิ่งแวดล้อมชี้แจงกรณีหนังสือพิมพ์ไทยรัฐ คอลัมน์ กระจก 8 หน้า : เมื่อน้องน้ํากลับมาเยือน โดยมิสเตอร์พี ซึ่งกล่าวถึงความคืบหน้าของแผนการบริหารจัดการน้ําว่ามีความคืบหน้าน้อยมาก จนถึงวันที่ยังอยู่ในขั้นตอนของการรื้อปรับแผนการดําเนินการใหม่ สิ่งที่ทําทุกปีคือการขุดลอกคลอง เก็บผักตบชวา ฯลฯ แต่ในเรื่องอื่นๆ ยังไม่เห็นเป็นรูปธรรมอย่างชัดเจน ไม่ว่าจะเป็นการรับมือน้ําท่วมหรือน้ําแล้ง ทั้ง ๆ ที่เรื่องนี้เป็นหนึ่งในยุทธศาสตร์เป้าหมายของรัฐบาลนี้มาตั้งแต่ต้น
อธิบดีกรมทรัพยากรน้ํา กระทรวงทรัพยากรธรรมชาติและสิ่งแวดล้อมในฐานะเลขานุการคณะกรรมการทรัพยากรน้ําแห่งชาติกล่าวชี้แจงรายงานผลการดําเนินงานในด้านการบริหารจัดการทรัพยากรน้ําโดยสรุปดังนี้
สถานการณ์น้ําในปัจจุบันถือว่าเป็นปกติ ปริมาณน้ําฝนรวมทั้งประเทศไม่มากหรือน้อยจนใกล้เกณฑ์วิกฤตซึ่งประเทศไทยมีแหล่งกักเก็บน้ําเพียงพอทั้งอ่างเก็บน้ําขนาดใหญ่และขนาดกลาง รวมทั้งหนอง บึง แก้มลิงต่างๆ และแม่น้ําสายหลักทั่วประเทศ ในปัจจุบันรัฐบาลเร่งดําเนินการจัดหาน้ําอุปโภคบริโภค ให้ประชาชนให้ทั่วถึงโดยจะให้มีระบบประปาครอบคลุมทุกหมู่บ้านในปี 2560 ขณะนี้ดําเนินการไปแล้วร้อยละ 94 หรือ 7,021 หมู่บ้าน จากจํานวน 7,490 หมู่บ้าน ซึ่งไม่มีระบบประปา เมื่อปี 2557 สําหรับภาคการเกษตรนั้นรัฐบาล ให้ความสําคัญกับการส่งเสริมประสิทธิภาพในการใช้น้ําโดยการจัดการพื้นที่เพาะปลูกในแต่ละพื้นที่ให้เหมาะสมกับชนิดของพืชที่จะปลูก โดยจัดทําเป็นพื้นที่เกษตรแปลงใหญ่และมีการสร้างระบบกระจายน้ํา ให้ทั่วถึงมากขึ้น เพื่อสนับสนุนการเพาะปลูกอีกด้วย
ในส่วนของการป้องกันและแก้ปัญหาน้ําท่วมและน้ําแล้ง รัฐบาลใช้ยุทธศาสตร์การบริหารจัดการน้ําทุกภาคส่วนโดยมีการปรับปรุงเส้นทางน้ํา มีการแก้ปัญหาทั้งในระยะเร่งด่วน เช่น การสนับสนุนเครื่องสูบน้ํา การแจกจ่ายน้ํา เป็นต้น สําหรับการแก้ปัญหาในระยะยาวมีการพัฒนาแหล่งน้ําตามยุทธศาสตร์การบริหารจัดการทรัพยากรน้ําของประเทศ ซึ่งในรัฐบาลนี้ได้เร่งรัดการพัฒนาและฟื้นฟูเพิ่มแหล่งเก็บกักน้ําให้ทั่วถึงมากขึ้น ขณะนี้เก็บน้ําได้มากขึ้น 2,630 ล้านลูกบาศก์เมตร เพิ่มพื้นที่การเกษตรชลประทาน 1.59 ล้านไร่ และฟื้นฟูลําน้ําสําคัญ 265 กิโลเมตร สําหรับการจัดทําโครงการขนาดใหญ่นั้นคณะกรรมการทรัพยากรน้ําแห่งชาติได้แต่งตั้งคณะอนุกรรมการขับเคลื่อนโครงการ เพื่อพิจารณาจัดทําแผนและกํากับดูแลตั้งแต่ขั้นตอนการศึกษาจนถึงขั้นตอนการก่อสร้าง ตลอดจนมีการติดตามและประเมินผลโครงการ ตัวอย่างเช่น คณะอนุกรรมการขับเคลื่อนโครงการเพิ่มปริมาณน้ําต้นทุนให้เขื่อนภูมิพลซึ่งมีรองนายกรัฐมนตรีเป็นประธานโดยมี ผู้ทรงคุณวุฒิ ปลัดกระทรวง และหัวหน้าส่วนราชการที่เกี่ยวข้องเป็นกรรมการ และให้อธิบดีกรมชลประทานเป็นเลขานุการ เป็นต้น ทั้งนี้ ประชาชนสามารถติดตามข่าวสารหรือสอบถามข้อมูลผ่านทางสายด่วนของกระทรวงทรัพยากรธรรมชาติและสิ่งแวดล้อมได้ที่โทรศัพท์หมายเลข 1310 ( Green call)
ทางด้าน นายสัญชัย เกตุวรชัย อธิบดีกรมชลประทาน กระทรวงเกษตรและสหกรณ์ กล่าวชี้แจงในส่วนของกรมชลประทาน กระทรวงเกษตรและสหกรณ์ว่าการดําเนินงานตามแผนงานยุทธศาสตร์การบริหารจัดการทรัพยากรน้ํา หน่วยงานต่าง ๆ ได้บูรณาการร่วมกันดําเนินการตามแผน ทั้งระยะเร่งด่วน ระยะกลางและระยะยาว มีเป้าหมายเพื่อสร้างความมั่นคงอย่างยั่งยืน
ในส่วนของกรมชลประทานซึ่งรับผิดชอบยุทธศาสตร์ที่ 2 และยุทธศาสตร์ที่ 3 โดยขณะนี้ได้ทบทวนเป้าหมาย มาตรการและตัวชี้วัดโดยบูรณาการกับหน่วยงานต่างๆ และสรุปผลส่งให้เลขานุการคณะกรรมการทรัพยากรน้ําแห่งชาติ (กนช.) เพื่อนําไปรับฟังความเห็นภาคประชาชน สําหรับในระยะเวลาที่ผ่านมีการขับเคลื่อนแผนงานตามยุทธศาสตร์น้ําในทุกรูปแบบ ดังนี้
1. ปรับมาตรการให้เหมาะสมพร้อมกับกําหนดหน่วยงานเจ้าภาพให้ชัดเจน เช่น การปรับปรุงสิ่งกีดขวางทางน้ํา การปรับปฏิทินการปลูกพืช และการออกมาตรการสนับสนุนการบริหารจัดการภัยแล้ง เป็นต้น
2. ผลงานการแก้ไขปัญหาเร่งด่วน ที่มีความพร้อม ทําได้ ทําทันทีและได้ผลเร็ว เช่น แก้มลิง ฝาย ประตูระบายน้ํา ระบบส่งน้ํา และปรับปรุงเพิ่มความจุอ่างเก็บน้ําเดิม โดยได้พัฒนาแหล่งเก็บกักน้ําเพิ่มขึ้น 1,005 ล้าน ลบ.ม. (ร้อยละ 21 ของเป้าหมาย) พัฒนาระบบส่งน้ําเพิ่มพื้นที่ชลประทาน 1.59 ล้านไร่ (ร้อยละ 18 ของเป้าหมาย)
3. แผนงานการแก้ไขปัญหาน้ําในระยะกลางและระยะยาวเพื่อสร้างความมั่นคงได้ศึกษาตามหลักวิชาการ ผ่านกระบวนการมีส่วนร่วมตามระเบียบที่กําหนดแล้วเสร็จมากกว่าร้อยละ 90 เช่น โครงการแก้ไขปัญหาอุทกภัยในลุ่มน้ําเจ้าพระยาตอนล่าง โครงการแก้ไขปัญหาอุทกภัยในพื้นที่จังหวัดนครศรีธรรมราช และ โครงการพัฒนาลุ่มน้ําห้วยหลวงตอนล่าง เป็นต้น
- มีแผนพัฒนาแหล่งเก็บน้ําที่สามารถก่อสร้างได้ภายในปี 2562 จํานวนมากกว่า 50 โครงการ เก็บกักน้ําเพิ่มขึ้น 1,200 ล้านลบ.ม. มีระบบส่งน้ําให้พื้นที่ชลประทาน/รับประโยชน์ 1.1 ล้านไร่
- มีแผนพัฒนาอาคารบังคับน้ําในลําน้ําหลัก ได้แก่ ประตูระบายน้ํา ฝาย เพื่อเก็บกักน้ําในลําน้ําก่อนไหลออกนอกลุ่มน้ํา ได้แก่ แม่น้ํายม แม่น้ําอิง แม่น้ํามูล แม่น้ําวังโตนด และแม่น้ําเลย เก็บกักน้ําในลําน้ํากว่า 300 ล้านลบ.ม. มีพื้นที่ชลประทานกว่า 7 แสนไร่
- มีแผนเพิ่มปริมาณน้ําให้กับเขื่อนภูมิพล จ.ตาก โดยการผันน้ําจากกลุ่มน้ําสาละวินและสาขา เพื่อเพิ่มปริมาณน้ําต้นทุนให้เขื่อนภูมิพลที่ ปัจจุบันอยู่ระหว่างการศึกษาโครงการ ทําให้สร้างความมั่นคงกับน้ําอุปโภคบริโภค น้ําอุตสาหกรรมและ เพิ่มพื้นที่ชลประทานกว่า 1 ล้านไร่
----------------------------------------